Lakimuutoksen mukaan Putin voisi pysyä vallassa vuoteen 2036 asti.

Venäjän presidentti Vladimir Putin puhui duumalle tiistaina. EPA/AOP

Venäjän duuma on hyväksynyt lakimuutokset, jotka mahdollistavat Vladimir Putinin pysymisen vallassa presidenttinä vuoteen 2036 asti, kertoo Reuters.

Seuraavaksi vuorossa on perustuslakituomioistuimen päätös ja vielä kansanäänestys huhtikuussa.

Tiistaina Putin piti duumassa dramaattisen puheen, jossa hän sanoi, että kausien rajoitukset eivät ole kriisiaikana yhtä tärkeitä.

Nykyisen perustuslain mukaan Putinin pitäisi astua syrjään presidentin roolista vuonna 2024. Perustuslain muutoksen ansiosta kausien laskeminen aloitettaisiin kuitenkin alusta.

Putin ilmoitti perustuslakiuudistuksen tarpeesta vuotuisessa puheessaan Venäjän liittokokoukselle tammikuussa. Tällöin hän tosin sanoi, että ei vastusta perustuslain pykälää, jonka mukaan yksi ihminen saa olla presidenttinä korkeintaan kaksi perättäistä kautta.

Duumassa on 450 jäsentä, ja heistä 383 tuki Putinin Yhtenäinen Venäjä -puolueen esitystä. Kukaan ei äänestänyt esitystä vastaan. 43 lainsäätäjää äänesti tyhjää, ja 24 oli poissa.

Presidenttikausien lisäksi hyväksyttiin samalla myös muut perustuslain muutokset.